Plaasjapie: ‘Kos’ is op die tafel en twee stadsjapies kry die trekpasRoché van Noubees lek sy bord skoon. (Foto: Verskaf) Die jongste episode van Plaasjapie kan dalk ŉ hol kol op die maag tot gevolg hê. Deelnemers aan dié kykNET-televisiereeks is vandeesweek uitgedaag om te sien wie eerste die “fynproewersbederf” kon opeet om die “koöperasie kuier” – waartydens ŉ spanlid uitgestem moet word – te vermy. Dié nuwe program se formaat is soortgelyk aan die oorlewingsreeks Survivor en daag 18 stadsjapies uit om te kyk wie die plaaslewe kaalhand vir prysgeld van R1 miljoen kan aanpak. Gestoomde varkore, skaappens en beestong was van die lekkernye wat die nuutgevonde plaasjapies stuk-stuk in Donderdagaand se episode moes afdwing. Ondanks dapper eters soos Billie, wat twee jaar gelede die Guinness-wêreldrekord verbeter het deur die meeste Marmite in ŉ minuut te eet, moes Soetmelksvlei as span egter aanklop vir hul eerste korporasiekuier. Gestoomde varkore was van die lekkernye wat die nuutgevonde plaasjapies moes afdwing. (Foto: Verskaf) Die Noubees-span het dus vir die eerste keer tot dusver as wenner uit die stryd getree en kon boonop ŉ “luuksheid” uit die korporasie kies. Gemoedere het reeds voor dié dag se uitdaging hoog geloop by Soetmelksvlei, met deelnemers soos Gerda en Deon wat volgens hul soldaat-spanmaat, Marius, vir ŉ geruime tyd met teikens op hul rûe rondloop. Die 56-jarige Gerda het reeds in die eerste episode koppe met spanlede begin stamp nadat sy hul foute in ŉ vurige nabetragting uitgewys het, terwyl Deon in vandeesweek se aflewering ook daarvan beskuldig is dat hy tot dusver nie so fluks met sy plaastake was nie. Deon is toe die eerste lid van Soetmelksvlei om uitgestem te word en hy het sy mededeelnemers gewaarsku “om hul vriende bitter mooi te kies”. Aanbieder en “baas van die plaas” Ewan Strydom het egter groot opskudding veroorsaak toe hy die oorblywende stadsjapies gevra het om nóg ŉ spanlid onverwags huis toe te stuur. Hoewel daar vir Gerda én Arthur gestem is, was Jurie Naudé toe egter volgens sy spanlede nie sy sout werd nie. Naudé woon tans in Witbank en werk as ŉ operasionele bestuurder by ŉ konstruksiemaatskappy. Deon is toe die eerste lid van Soetmelksvlei om uitgestem te word. (Foto: Verskaf) Die 44-jarige het aan Maroela Media vertel dat hy danksy sy sterk bondgenootskappe aanvanklik veilig by die korporasiekuier gevoel het en heeltemal onkant betrap was om sy naam die aand te hoor. “Dit het gevoel of die lewe uit my getap word, ek was so geskok.” Naudé sê sy spanlede het vooraf gesê dat diegene wat hul kant op die plaas bring nie uitgestem sal word nie, wat hom juis veilig laat voel het. “Ek weet dat ek beslis ŉ spanspeler was en dat ek deur en deur my kant gebring het. Ek het elke dag water van die dam af met die kruiwa aangedra en regtig probeer om die las vir ander ligter te maak.” Naudé het verwag dat Arthur of Suzette dalk eerder die tweede trekpas sou kry. “As dit suiwer oor die werk gegaan het, sou ek raai dat een van hulle huis toe gestuur word, want albei het daarvan gehou om opdragte te gee en te sit en kyk hoe die werk gedoen word.” Jurie Naudé. (Foto: Verskaf) Hy voeg skertsend by dat hy tans nie een van sy spanlede die prysgeld gun nie, maar dat Noubees-lid Roché volgens hom die R1 miljoen verdien. Die musikant sê ook dat hy opnuut respek en waardering vir boerdery gekry het en ook “luukshede” soos ŉ gemaklike bed nou ná sy tyd by Plaasjapie meer waardeer. “Ek is baie bly dat ek gekies is om deel te neem. Jy besef nie waartoe jy as mens in staat is totdat jy jouself in só ŉ posisie plaas nie. Kykers sien nie altyd presies hoe hard ons moet werk nie, maar daar is benewens die uitdagings altyd werk om op die plaas te doen.” Plaasjapie word Donderdae om 20:00 op kykNET uitgesaai.